Soektog na kleuter op kampterrein gestaak | Maroela Media
Cleo Smith (4) was saam met haar ouers by 'n kampterrein in Wes-Australië toe sy in die nag uit hul tent verdwyn het. (Foto: Instagram / Ellie Smith)
Die soektog na die vermiste Cleo Smith (4) in en om die Blowholes-kampterrein in Macleod, Wes-Australië, waar sy Saterdagoggend spoorloos verdwyn het, is Vrydag ná sewe dae afgelas.
'n Spesiale taakmag van meer as 100 polisiebeamptes sal nou 'n uitgebreide soektog na die kleuter voortsit.
Luidens berigte op die internasionale nuusblad ABC News glo die Australiese polisie dat Cleo uit die tent waarin sy en haar gesin geslaap het, ontvoer is.
"Die feit dat die soektog op en om die kampterrein al so lank aangaan sonder dat ons haar opgespoor het – veral gegewe die aantal hulpbronne wat ons ingespan het – laat ons glo dat sy uit die tent gevat is," het speursersant Rod Wilde aan ABC gesê.
Die moontlikheid dat sy reeds uit die omgewing geneem is, selfs uit die staat, word ook nie uitgesluit nie.
Cleo Smith en haar kleinsus, Isla Gliddon. Cleo het dié slaappakkie ten tyde van haar verdwyning aangehad. (Foto: Facebook / Ellie Smith)
Die gesin, wat sowat 75 km van die kampterrein woon, het die afgelope week in 'n hut naby die kampterrein gebly terwyl owerhede na Cleo gesoek het. Hulle het ook intussen huiswaarts gekeer.
Cleo se ma, Ellie Smith, het vroeër in 'n video op Facebook gesê dat haar dogter nooit alleen sou afdwaal nie.
Die polisie het Vrydagoggend 'n finale ondersoek van die gebied om Blowholes te perd en met behulp van hommeltuie gedoen.
Hoewel die kampterrein Vrydag weer vir die publiek sal oopmaak, het polisie 'n beroep op kampeerders gedoen om steeds op die uitkyk te wees vir Cleo.
Inwoners en plaaslike ondernemings het intussen ook kragte saamgesnoer om die publiek van Cleo se verdwyning bewus te maak.
Cleo Smith by haar ma, Ellie, stiefpa, Jake Gliddon en die paartjie se babadogter, Isla Gliddon. (Foto: Facebook / Ellie Smith)
Maroela Media het vroeër berig dat Cleo en haar rooi-en-swart slaapsak verdwyn het.
Sy het saam met haar ma, stiefpa, Jake Gliddon, en kleinsus Isla gekamp. Almal was tydens Cleo se verdwyning glo vas aan die slaap. Haar ouers het opgemerk sy is weg toe hulle omstreeks 06:00 Saterdagoggend wakker geword het. Die ritssluiter van die tent was glo byna heeltemal oop.
Australiese owerhede het intussen $1 miljoen (byna R11 miljoen) uitgeloof vir inligting wat tot die kleuter se opsporing kan lei.
Die polisie het nog geen inligting oor enige verdagtes bekendgemaak nie.
Aus owerhede gee 11 miljoen, wow. S.A owerhede gee 0.
Ek wonder of hulle al by haar biologiese pa gaan soek het.
ek kan my nie eers indink daai mamma se angs en vrees nie ooi dis baie hartseer ek hoop en bid hulle kry haar ongedeerd, ai ons mensdom is siek
Was die kind in n aparte tent van haar ouers, of was hulle almal saam in een tent? Hoe slaap 'n ma so vas dat sy niks hoor nie. As mens sulke klein kindertjies het slaap jy mos maar lig en is onbewustelik ingestel op hulle bewegings en so deur die nag.
Laat mens dink aan die verdwyning van klein Madeleine McCann jare gelede. So bitter hartseer en sterkte aan die ouers